Onesimus - www.bybelkennis.co.za
by Mitch Kalp · Published 19/04/2011 · Updated 28/09/2014
Onesimus – Coen Slabber
Ek het vandag `n pasiënt in die hospitaal ontmoet. Sy naam is Onesimus en hy het gesê hy sou graag wou weet wat sy naam beteken. Kan iemand dalk help? Hy is sewe keer in die rug geskiet tydens `n gepoogde motorkaping. Hy kry gereelde terugflitse van die gebeure en die navraag het ten doel om, indien die betekenis van sy naam bekend is, as `n bietjie belangstelling en bemoediging te dien.
Onesimus was die slaaf in belang van wie Paulus die brief aan Filemon geskryf het: Ek doen 'n beroep op jou in belang van my kind Onesimus. (vers 10). Onesimus was 'n slaaf van Filemon. Hy het waarskynlik vir Filemon beroof en toe weggehardloop.
Paulus het hom in die gevangenis leer ken en daar sy geestelike vader geword. Paulus stuur vir Onesimus terug na Filemon – Onesimus was immers Filemon eiendom – maar hy sou hom graag saam met hom in die gevangenis wou hou. Hoekom? Maar nou is hy baie bruikbaar sowel vir jou as vir my. Onesimus in Grieks beteken "bruikbaar." Paulus is oortuig dat Filemon vir Onesimus sal ontvang nie langer net as ''n slaaf nie, maar meer as 'n slaaf: as 'n geliefde broer.
Ons lees ook van hom in Kolossense 4:9: Onesimus, die getroue medegelowige wat ek baie liefhet en wat een van julle is, gaan saam met hom. Onesimus het saam met Tigikus die Brief aan die Kolossense afgelewer. Omdat Paulus daarna verwys dat hy een van julle is, kom hy waarskynlik van daardie gebied.